**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.02.2019, ora 08.00 – 17.02.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.02.2019, ora 7.00**

**RÂURI**

**Debitele au fost,** **în general, în scădere uşoară**, exceptând cursul mijlociu al Prutului și cursul superior și inferior al Mureșului, unde au fost în creştere prin propagare și cursul superior și mijlociu al Siretului şi majoritatea afluenţilor săi (Suceava, Moldova, Bistriţa, Putna, Trotuș, Râmnicu Sărat) şi râurile din Dobrogea, unde debitele au fost relativ staţionare.

Debitele se situează, în general, la valori cuprinse între 50-90 % din valorile multianuale lunare, mai mari (peste normalele lunare) pe râurile din bazinele hidrografice: Someşul Mic, Crişul Alb, Jiu, Prahova, Suceava, Moldova, Bistriţa, Trotuş, Putna, pe cursul Siretului, pe cursul inferior al Mureșului şi pe unii afluenţi ai Oltului inferior.

Formațiunile de gheață (gheaţă la mal, năboi și izolat pod de gheaţă) existente pe unele râuri din bazinele superioare ale Mureșului, Oltului, Argeșului, Prahovei, Ialomiței, Buzăului, Putnei, Trotuşului, Bistriței şi Moldovei s-au menţinut fără modificări importante.

Predomină gheaţa la maluri, podurile de gheaţă fiind prezente doar pe cursurile superioare ale Bistriţei și ale unor afluenți din bazinul superior al acesteia.

Este prezent năboiul pe râul Mureș la s.h. Stânceni.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în scădere uşoară**, exceptând cursul inferior al Prutului și cursul mijlociu și inferior al Mureșului, unde vor fi în creştere prin propagare, și râurile din bazinul hidrografic Siret și cele din Dobrogea, unde vor fi relativ staționare.

Formațiunile de gheață existente vor fi în uşoară diminuare și restrângere, cu excepția celor din bazinele superioare ale Bistriței și Moldovei, unde se vor menține fără modificări importante.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 16-17.02.2019 **a fost** î**n scădere, având valoarea de 6000 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi relativ staționar (6000 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 16.02.2019, ora 08.00 –17.02.2019, ora 06.00**

**În ţară,** vremea a fost deosebit de caldă în cea mai mare parte a teritoriului; excepție a făcut Dobrogea, Maramureșul și local Transilvania, unde valorile termice s-au situat, în medie, doar puțin peste normele climatologice specifice perioadei. Cerul a avut înnorări ziua în nord, centru, est și sud-est și a fost mai mult senin în rest. Vântul a suflat slab până la moderat, cu unele intensificări pe creste. Stratul de zăpadă, măsurat la ora 20.00 pe platformele stațiilor meteorologice, era de până la 290 cm (în Masivul Făgăraș), local în Transilvania (până la 31 cm) și izolat în Moldova (până la 12 cm), în Oltenia și în Maramureș (până la 8 cm). Temperaturile maxime s-au situat între -3 grade la Joseni și 13 grade la Calafat, iar la ora 06.00 se înregistrau -7 grade la Miercurea Ciuc și 6 grade la Cotnari. Dimineața și noaptea, pe arii restrânse, în zonele joase din centrul și sud-vestul țării a fost ceață.

**Observaţie:** în intervalul de diagnoză au fost în vigoare 4 atenționări nowcasting cod galben pentru fenomene meteorologice periculoase imediate emise de SRPV Sibiu.

**La Bucureşti,** vremea a fost deosebit de caldă. Cerul a fost mai mult senin, iar vântul a suflat în general slab. Temperatura maximă a fost de 10 grade la Afumați și 11 grade la Filaret și Băneasa, iar la ora 06.00 se înregistrau -3 grade la Băneasa și 0 grade la Afumați și Filaret.

**3. Prognoza meteorologică în intervalul 17.02.2019, ora 08.00 –18.02.2019, ora 8.00**

**În ţară,** vremea va fi predominant frumoasă și va continua să se încălzească, mai accentuat în regiunile estice și sudice. Temperaturile maxime se vor încadra între 2 și 16 grade, iar cele minime vor fi cuprinse între -5 și 5 grade, mai coborâte în depresiuni, spre -10 grade. Cerul va fi variabil în centru, iar noaptea și în nord-est și mai mult senin în restul teritoriului. Vântul va sufla slab până la moderat, cu unele intensificări pe crestele montane înalte. Dimineața și noaptea, în zonele joase, pe arii restrânse va fi ceață.

**La Bucureşti,** vremea va fi predominant frumoasă și va continua să se încălzească. Cerul va fi mai mult senin, iar vântul va sufla slab până la moderat. Temperatura maximă va fi de 12...14 grade, iar cea minimă de 0...1 grad, mai scăzută la periferie. Noaptea vor fi condiții de ceață.

**4. Buletin nivometeorologic emis pentru perioada 16-18.02.2019**

Vremea s-a încălzit față de ziua precedentă. Cerul a fost variabil. Vântul a suflat slab și moderat, cu intensificări de 40-50 km/h în majoritatea masivelor, izolat peste 60-70 km/h pe crestele din Orientali și Meridionali, viscolind sau spulberând zăpada. Pe arii restrânse s-a semnalat ceață asociată și cu depunere de chiciură. În puține zone stratul de zăpadă s-a menținut constant, iar în rest a scăzut cu 1 până la 6 cm; la Vf. Omu a scăzut cu 11 cm datorită vântului.

**Grosimea stratului de zăpadă la data de 16.02.2019, ora 14:00**

Carpații Meridionali: 292 cm la Bâlea-Lac, 168 cm Vf. Țarcu, 129 cm la Vf. Omu, 91 cm la Cuntu, 100 cm la Sinaia, 86 cm la Parâng, 85 cm la Păltiniș, 56 cm la Predeal, 32 cm la Fundata;

Carpații Orientali: 107 cm la Bucin, 105 cm la Vf. Călimani, 101 cm la Vf. Lăcăuți, 87 cm la Vf. Ceahlău-Toaca, 45 cm la Iezer - Munții Rodnei, 28 cm la Poiana Stampei;

Carpații Occidentali: 104 cm la Semenic, 97 cm la Stâna de Vale, 86 cm la Vladeasa cota 1400 m, 52 cm la Vf. Vlădeasa, 40 cm la Roșia Montană.

**Evoluţia vremii în intervalul 16.02.2019, ora 20:00 – 17.02.2019, ora 20:00**

Vremea va fi în general frumoasă și va continua să se încălzească. Cerul va fi variabil spre senin. Vântul va sufla slab și moderat, cu intensificări izolate din sector predominant nordic, ce vor depăși la rafală viteze de 50-60 km/h în zonele înalte din Carpații Orientali și Meridionali. Stratul de zăpadă va scădea în toate masivele.

**Peste 1800 m:** temperaturi minime: -7...-4 gr.C; temperaturi maxime: -2...2 gr.C;

**Sub 1800 m:** temperaturi minime: -5...-1 gr.C; temperaturi maxime: 2...9 gr.C.

**Evoluţia vremii în intervalul 17.02.2019, ora 20:00 – 18.02.2019, ora 20:00**

Vremea va fi predominant frumoasă și caldă pentru această perioadă. Cerul va fi variabil spre senin. Vântul va sufla slab și moderat, cu intensificări izolate în zonele înalte din Carpații Orientali și Meridionali. Stratul de zăpadă va continua să scadă în toate masivele.

**Peste 1800 m:** temperaturi minime: -7...-3 gr.C; temperaturi maxime: -2...2 gr.C;

**Sub 1800 m:** temperaturi minime: -4...0 gr.C; temperaturi maxime: 2...10 gr.C.

**Stabilitatea şi evoluţia stratului de zăpadă în masivul Făgăraș: risc mare**

La peste 1800 m la suprafață se găsește un strat instabil ce depășește 60-70 cm, depus în ultima perioadă, fără aderență la stratul vechi care era înghețat la suprafață. Pe văi și în zonele adăpostite sunt depozite însemnate de zăpadă ce măsoară mai mulți metri înălțime. Pe fondul încălzirii vremii, pe majoritatea pantelor, atât spontan, cât și la supraîncărcări oricât de slabe, se pot declanșa avalanșe de dimensiuni medii, iar în zonele unde zăpada este acumulată în depozite riscul de avalanșe este crescut.

La altitudini mai mici de 1800 m întâlnim de asemenea un strat instabil ce are pe alocuri 40 cm, iar pe văi și în locurile adăpostite sunt depozite mai însemnate. Insolația și temperaturile diurne pozitive vor determina umezirea și topirea stratului, ducând la declanșarea avalanșelor spontane. Pe pantele mai înclinate și pe văi, unde sunt prezente acumulări însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări oricât de slabe.

**Stabilitatea şi evoluţia stratului de zăpadă în masivul Bucegi: risc mare**

La altitudini de peste 1800 m în partea superioară regăsim un strat instabil de zăpadă de 30-40 cm, iar pe văi și în locurile adăpostite sunt acumulări mai mari de zăpadă. Sunt formate plăci de vânt pe majoritatea versanților. Pe fondul temperaturilor ușor pozitive și a insolației, spontan sunt posibile curgeri și avalanșe de dimensiuni medii. Pe pantele suficient de înclinate, chiar și la supraîncărcări slabe se pot declanșa avalanșe, iar în zonele unde zăpada este acumulată în depozite riscul de avalanșe este mai ridicat.

La altitudini mai mici de 1800 m, temperaturile diurne vor crește semnificativ și vor determina umezirea și topirea accelerată a stratului, ducând la declanșarea avalanșelor spontane. Pe pantele mai înclinate și pe văi, unde sunt prezente acumulări însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări oricât de slabe.

**Stabilitatea şi evoluţia stratului de zăpadă în masivele Țarcu-Godeanu și Parâng - Șureanu: risc mare**

La peste 1800 m, în partea superioară regăsim un strat instabil de zăpadă de circa 30-35 cm, iar pe unii versanți sunt formate plăci de vânt. Temperaturile diurne ușor pozitive și insolația vor favoriza avalanșele spontane, riscul fiind amplificat la supraîncărcări oricât de slabe, iar în zonele unde zăpada este acumulată în depozite riscul este mai ridicat.

La altitudini mai mici de 1800 m temperaturile diurne vor crește semnificativ și vor determina umezirea și topirea accelerată a stratului, ducând la declanșarea avalanșelor spontane. Pe pantele mai înclinate și pe văi, unde sunt prezente acumulari însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări oricât de slabe.

**Stabilitatea şi evoluţia stratului de zăpadă în Munții Vlădeasa–Muntele Mare: risc însemnat**

Pe fondul încălzirii vremii și a insolației, zăpada se va umezi puternic în partea superioară și se va topi, iar apa rezultată se va acumula în pelicule deasupra straturilor mai dure din interior. Peste acestea stratul instabil de deasupra poate aluneca cu ușurință atât spontan, dar mai ales la orice supraîncărcări, ducând la declanșarea de avalanșe de dimensiuni mici sau medii. Riscul va fi crescut în locurile unde sunt depozite mai însemnate de zăpadă.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei) și Grupa Centrală a Carpaților Orientali (zona Munților Călimani – Bistriței - Ceahlău): risc însemnat**

La peste 1800 m, în partea superioară regăsim un strat instabil de zăpadă de circa 20 cm, în zonele adăpostite sunt depozite mai însemnate, iar pe unii versanți sunt formate plăci de vânt. Temperaturile diurne ușor pozitive și insolația vor umezi stratul în partea superioară și vor favoriza apariția avalanșelor spontane, riscul fiind amplificat la supraîncărcări oricât de slabe cu schiori sau turiști și în locurile cu depozite mai însemnate de zăpadă. Și la altitudini mai mici de 1800 m umezirea zăpezii, determinată de insolație și temperaturile diurne pozitive, va favoriza alunecarea stratului instabil de la suprafață peste stratul vechi, ducând la declanșarea de avalanșe spontane, riscul fiind amplificat chiar și la supraîncărcări slabe cu turiști sau schiori.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC MARE (4)** |
| **BUCEGI** | **RISC MARE (4)** | **RISC MARE (4)** |
| **ȚARCU – GODEANU** | **RISC MARE (4)** | **RISC MARE (4)** |
| **PARÂNG - ȘUREANU** | **RISC MARE (4)** | **RISC MARE (4)** |
| **MUNȚII VLĂDEASA – MUNTELE MARE** | **RISC ÎNSEMNAT (3)** | **RISC ÎNSEMNAT (3)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC ÎNSEMNAT (3)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC ÎNSEMNAT (3)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Constanța** informează despre producerea la data de 16.02.2019, în jurul orei 10:13, a unui incendiu pe un remorcher cu fier vechi în Dana 89 a portului Constanța, municipiul Constanța, jud. Constanța, din cauza aprinderii elementelor de lemn în urma lucrărilor de taiere a corpului navei cu aparatul de sudură. Suprafața afectată de incendiu a fost de cca 30 mp.Incendiul a fost stins de catre I.S.U. Dobrogea la ora 12:05.

**2. În domeniul solului şi vegetaţiei**

***Administrația Rezervației Biosferei Delta Dunării:***

-informează telefonic despre izbucnirea la data de 16.02.2019, în jurul orei 09:30, a unui incendiu de vegetație (stuf şi papură) în cadrul Districtului Ecologic Sulina, în zona oraşului Sulina, jud. Tulcea. Nu sunt amenințate obiectivele economice din zonă. Se va reveni cu informații;

-revine cu informații telefonice despre incendiul de vegetație uscată izbucnit la data de 15.02.2019, la ora 14.30, pe brațul Sfântu Gheorghe, în zona Sacalin-Gârla Turcească, în cadrul Districtului Ecologic Sfântu Gheorghe, județul Tulcea. Acesta s-a stins de la sine în aceeaşi zi, în jurul orei 23:00, suprafața totală afectată fiind de 40 ha (stuf, papură şi iarbă uscată). Nu au fost semnalate mortalități în rândul faunei sălbatice.

**G.N.M.-C.J. Constanța** informează despre producerea la data de 16.02.2019, în jurul orei 14:42, a unui incendiu de vegetație uscată la ieșirea din orașul Cernavodă spre Cochirleni, pe un teren viran aparținând domeniului public al Primăriei Cernavodă. Acesta a afectat o suprafață de cca 2200 mp și a fost stins în jurul orei 15:00 de către echipajele I.S.U. Dobrogea.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE